બુધવારે સવારે રોજની જેમ હું મારી દીકરીને પ્રી-સ્કૂલમાં મૂકવા ગયો ત્યારે ત્યાં પેરન્ટ્સની ભીડને જોઈને ગભરાઈ ગયો હતો એમ જણાવીને દસ્તગીર કાલાવડિયાએ કહ્યું હતું કે ‘આ બ્રાન્ચ ખાલી કરવાની એક શિક્ષકે અમને નોટિસ બતાવી હતી. ત્યારે અમે સેન્ટરનાં હેડને મળવાની માગણી કરી તો અમને જણાવાયું હતું કે ઑગસ્ટ મહિનાથી તેમને વેતન ન મળ્યું હોવાથી તેઓ દિવાળી બાદ સ્કૂલ છોડીને જતાં રહ્યાં છે અને શિક્ષકોને પણ સૅલેરી નથી મળી રહી એટલે બાળકોનું ધ્યાન રાખવા માટે પણ કોઈ જવાબદાર વ્યક્તિ અહીં નથી. એક શિક્ષકે અમને કહ્યું હતું કે શહેરની ઘણી બ્રાન્ચમાં આ સમસ્યા થઈ રહી છે. કેટલીક બ્રાન્ચમાં પેરન્ટ્સના ઑબ્જેક્શન બાદ તેમને ફીની રકમ પાછી આપવામાં આવી હોવાનું જાણવા મળ્યું હતું. મારી દીકરીની વાર્ષિક ફીના ૩૪,૦૦૦ રૂપિયા શૈક્ષણિક વર્ષની શરૂઆતમાં ભર્યા હતા. અચાનક સ્કૂલ બંધ થવાના સમાચારે પેરન્ટ્સની ઊંઘ ઉડાડી દીધી છે. હવે બાળકને કઈ સંસ્થા કે સ્કૂલ ઍડ્મિશન આપશે એની ચિંતા અમને થઈ છે. નર્સરી કહો કે પ્લેગ્રુપ, અહીં બાળકનો શૈક્ષણિક પાયો તૈયાર થાય છે; પણ શરૂઆતમાં જ મૂળભૂત પાયો તૂટી જાય તો વિદ્યાર્થીનું ભવિષ્ય દાવ પર મુકાઈ જાય એવી સ્થિતિ અહીં નિર્માણ થઈ છે.’